b"\n_START_ARTICLE_\nCan Palomeres\n_START_SECTION_\nDescripci\xc3\xb3\n_START_PARAGRAPH_\nCan Palomeres o Can Plumeres \xc3\xa9s una casa de pag\xc3\xa8s documentada des de 1288, encara que l'edifici actual, pels elements de la fa\xc3\xa7ana i per l'estructura, correspon a \xc3\xa8poques m\xc3\xa9s modernes, els segles XVII o XVIII. Per la situaci\xc3\xb3 i per les restes fortificades que aprofiten el desnivell del terreny, Can Plumeres devia ser una casa d'estrat\xc3\xa8gia militar important, on no hi manca una garita a l'angle en un dels extrems del pis superior. Aquesta de forma circular i tres suports de pedra disposats fent angle de 45 graus. Cal destacar la manca d'obertures a l'exterior i la c\xc3\xbapula pr\xc3\xb2pia d'aquests elements defensius. Pel material amb qu\xc3\xa8 queda recoberta aquesta garita, probablement en els darrers anys degu\xc3\xa9 fer la funci\xc3\xb3 de cisterna o dip\xc3\xb2sit d'aigua._NEWLINE_El casal \xc3\xa9s d'un cos amb teulada perpendicular a dues bandes. La distribuci\xc3\xb3 interior es resol de forma paral\xc2\xb7lela a un ampli rebedor, al qual s'accedeix per una porta dovellada. Nom\xc3\xa9s resten les parets mestres.\n_START_SECTION_\nJaciment arqueol\xc3\xb2gic\n_START_PARAGRAPH_\nEs tracta d'un jaciment iberorom\xc3\xa0 documentat a partir de la troballa d'una gerra de cer\xc3\xa0mica ib\xc3\xa8rica i altres fragments cer\xc3\xa0mics. S'han documentat diferents fragments de cer\xc3\xa0mica, entre aquests, una vora de terra sigil\xc2\xb7lada It\xc3\xa0lica (tipus Ettlinger 31), que cronol\xc3\xb2gicament es pot situar entre l'1 i el 30 dC. Tamb\xc3\xa9 es varen documentar diferents fragments d'\xc3\xa0mfora tarraconense i restes de t\xc3\xa8gules. No es pot precisar amb exactitud la proced\xc3\xa8ncia d'aquest materials. Cronol\xc3\xb2gicament, es poden situar aquestes treballes entre el 100 aC i el 50 dC. No es pot establir cap model d'ocupaci\xc3\xb3 d'aquest espai; per\xc3\xb2, segurament, es pot tractar de l'exist\xc3\xa8ncia per aquest entorn d'un possible camp de sitges."